Vitamiinipillereiden syöminen ei ole elinajan puolesta vaarallista tai hyödyllistä, selviää uudesta tutkimuksesta.

Tutkijat ovat havainneet, ettei vitamiinipillereiden syönti välttämättä aiheuta ennenaikaista kuolemaa. Tosin tavallisen ravinnon lisäksi syötävät vitamiinilisät eivät myöskään juuri pidennä elinikää.

Aiemmin Minnesotan ja Itä-Suomen yliopiston vitamiinitutkimuksissa havaittiin, että vitamiinilisiä nauttivat ihmiset kuolisivat aiemmin kuin ilman vitamiinipillereitä elävä vertailuryhmä. Ruotsalaisen Karoliinisen instituutin tutkimuksissa puolestaan todetiin vitamiinilisien aiheuttavan rintasyöpää.

Nyt American Journal of Clinical Nutrition –lehdessä julkaistussa tutkimuksessa käytiin läpi useita muita tutkimuksia. Yleisen kuolleisuuden lisäksi tarkasteltiin sydäntauteja ja syöpiä. Tuloksia suuntaan tai toiseen ei löytynyt.

Vitamiinilisät ovat siis eliniän kannalta vaarattomia mutta hyödyttömiä.

Tarkastelluista tutkimuksista poimittiin ryhmä hieman yli 60-vuotiaita ihmisiä, jotka olivat käyttäneet noin neljän vuoden ajan vitamiinipillereitä ja kivennäisainevalmisteita.

Itä-Suomen yliopiston tutkimus vitamiinivalmisteiden vitamiinipitoisuuksista osoittautui viime syksynä epätarkaksi. Yliopiston tutkijat mittasivat valmisteiden d-vitamiinipitoisuuksia laboratoriossaan. Yliopiston mukaan useat markkinoilla olevat tuotteet eivät sisältäneet luvattuja määriä vitamiineja.

Tämä tutkimustulos osoittautui myöhemmin epätarkaksi.

Uudesta tutkimuksesta kertoi Suomessa ensimmäisenä Duodecim.